  Майя Бывальцева Туннэ, 2-тӥ шуркынмонэ, Ижкарысь Шор площадьын калык ярмарка усьтӥськоз. Со сярысь ивортӥз карлэн пресс-службаез. «Россысь 30 улосвылъёсысь 80 предприятиос вузъёссэс ваёзы», — верамын ивортонын. Вузчиос ӵектозы сиён-юонъёсты, дӥськутэз, шудонъёсты. Сяме пыӵамъя, Ижкарын улӥсьёс но куноос ческыт сиёнъёсты, чорыг, чай, куасьтэм емышъёсты но мукетсэ басьтыны быгатозы. «Татын ик басьтыны луоз Узбекистанысь керамикаез, Кировысь пулэсь шудонъёсты, Белоруссиысь етӥнлэсь басмаосты, Алтайысь косметикаез, корка котырлы «визьмо вузъёсты» но мукетсэ», — ватсазы пресс-службаын. Ярмарка 2-тӥысен6-тӥ шуркынмонозь ужалоз. Калыкъёслэн огазеяськон нуналазы, 4-тӥ шуркынмонэ, мылкыд карисьёс мастер-классъёсы пыриськыны, чаен шунтӥськыны быгатозы. Праздникъёс вылтӥ карлудын творчествоя коллективъёс шулдыртозы, нош пиналъёсын аниматоръёс ужалозы. 2–5 шуркынмонэ ярмарка 10 часысен 19 часозь ужалоз, 6-тӥ шуркынмонэ 10 часысен 16 часозь. Тегъёс: Мерлык Ижкар Удмуртия праздникъёс вузкарон  